**MADONAS NOVADA PAŠVALDĪBA**

Reģ. Nr. 90000054572

Saieta laukums 1, Madona, Madonas novads, LV-4801

 t. 64860090, e-pasts: pasts@madona.lv

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**MADONAS NOVADA PAŠVALDĪBAS DOMES**

**LĒMUMS**

Madonā

**2025. gada 27. februārī Nr. 85**

(protokols Nr. 4, 23. p.)

**Par sadarbības līguma slēgšanu ar Valsts izglītības attīstības aģentūru par projekta Nr. 4.2.2.3/1/24/I/001 “****Pedagogu profesionālā atbalsta sistēmas izveide” īstenošanu**

Valsts izglītības attīstības aģentūra (turpmāk – VIAA) saskaņā ar Ministru kabineta 2024. gada 11. jūnija noteikumu Nr. 358 “Eiropas Savienības kohēzijas politikas programmas 2021.–2027. gadam 4.2.2. specifiskā atbalsta mērķa "Uzlabot izglītības un mācību sistēmu kvalitāti, iekļautību, efektivitāti un nozīmīgumu darba tirgū, tostarp ar neformālās un ikdienējās mācīšanās validēšanas palīdzību, lai atbalstītu pamatkompetenču, tostarp uzņēmējdarbības un digitālo prasmju, apguvi, un duālo mācību sistēmu un māceklības ieviešanu" 4.2.2.3. pasākuma "Mācību procesa kvalitātes pilnveide, īstenojot pedagogu profesionālās darbības atbalsta sistēmas attīstību, izglītojamo izcilības aktivitāšu nodrošināšanu un metodiskā atbalsta materiālu izstrādi pedagogam" īstenošanas noteikumu prasības” (turpmāk - Noteikumi) uzsāk projekta “Pedagogu profesionālā atbalsta sistēmas izveide” (turpmāk – Projekts) īstenošanu.

Projekts mērķis ir izveidot un attīstīt vienotu un stratēģiski pārraudzītu profesionālā atbalsta sistēmu valsts, pašvaldību un izglītības iestāžu līmenī mācību procesa kvalitātes pilnveidei vispārējā un profesionālā izglītībā, un veicināt izglītojamo izcilību un nodrošināt metodiskā atbalsta materiālus pedagogiem.

**Projekts paredz sekojošas atbalstāmās darbības**:

1. atbalstīt un kompetences ietvaros nodrošināt Projekta izvirzīto mērķu sasniegšanu;
2. atbilstoši sadarbības līguma saturiskajam ietvaram un VIAA norādēm, nodrošināt šādu uzdevumu īstenošanu:
	1. profesionālā atbalsta nodrošināšana visās mācību jomās vai mācību priekšmetos un izglītības darba īstenošanas aspektos vispārējā izglītībā pašvaldību līmenī (pašvaldības metodiķu piesaiste), stiprinot profesionālā atbalsta īstenošanas praksi pašvaldībās un sadarbību ar profesionālās izglītības iestādēm vispārējās izglītības mācību satura īstenošanā;
	2. profesionālā pilnveides pasākumu īstenošana MK noteikumos minētajai mērķa grupai pašvaldības izglītības iestādēs;
	3. izglītojamo izcilības veicināšana vispārizglītojošos mācību priekšmetos pašvaldības, reģionālā, nacionālā un starptautiskā līmenī:
		1. izglītojoši sadarbības un tīklošanās pasākumi izglītojamo talantu attīstībai, tai skaitā praktiskas ievirzes pasākumi izglītojamo talantu un zināšanu pilnveidošanai, nometnes un nodarbības valsts mācību priekšmetu olimpiāžu un zinātniskās pētniecības darbu konferences laureātiem zināšanu padziļināšanai un pilnveidošanai;
		2. reģionālo, valsts un starptautisko zinātnes pasākumu un novada, valstspilsētas vai novadu apvienības, valsts un starptautiska līmeņa mācību priekšmetu olimpiāžu un zinātniskās pētniecības darbu konferenču organizēšana Latvijā;
3. izglītojamo dalības nodrošināšana starptautiskajās zinātnes izstādēs, konkursos, jauno zinātnieku skolās, mācību priekšmetu olimpiādēs, tai skaitā atlases organizēšana un izglītojamo sagatavošana.

Projektā atbalstāmo darbību īstenošanas laiks ir no sadarbības līguma parakstīšanas dienas līdz projekta darbību īstenošanas beigām, bet ne ilgāk kā līdz 2029. gada 31. augustam.

Madonas novada pašvaldība Projektā iesaistīsies ar pašvaldības valdījumā vai īpašumā esošu mantu, intelektuālo īpašumu, finansējumu vai cilvēkresursiem.

Saskaņā ar Noteikumiem VIAA par sadarbību Projekta īstenošanā ar pašvaldību jāslēdz sadarbības līgums atbilstoši normatīvajiem aktiem par kārtību, kādā Eiropas Savienības fondu vadībā iesaistītās institūcijas nodrošina šo fondu ieviešanu 2021.–2027. gada plānošanas periodā. Sadarbības līgumā ir noteikti sadarbības mērķi un savstarpējā atbildība. Savukārt, Madonas novada pašvaldības 2024. gada 29. februāra saistošo noteikumu Nr. 7 “Madonas novada pašvaldības nolikums” 48. punkts nosaka, ka lēmumu par publisko tiesību līguma, tajā skaitā sadarbības līguma, noslēgšanu pieņem Madonas novada pašvaldības dome.

2025. gada 11. februārī notika informatīva tiešsaistes tikšanās, kuras laikā tika sniegta informācija, ka līdz 21. februārim pašvaldības varētu saņemt sadarbības līgumu projektus. 2025. gada 21. februārī no Valsts izglītības attīstības aģentūras saņemta vēstule Nr. 7.-1.1.4/31 (lietvedībā reģistrēta 2025. gada 21. februārī ar Nr. 2.1.3.1/25/747) un sadarbības līguma projekts.

Madonas novada pašvaldības domes Izglītības un jaunatnes lietu komitejas 2025. gada 13. februāra sēdē jautājums par sadarbības līguma slēgšanu ar Valsts izglītības attīstības aģentūru par projekta Nr. 4.2.2.3/1/24/I/001 “Pedagogu profesionālā atbalsta sistēmas izveide” īstenošanu skatīts kā informatīvais jautājums un saņemts konceptuāls deputātu atbalsts (Izglītības un jaunatnes lietu komitejas Nr. 2025-013-2 protokols 13.02.2025, 14. p.).

Noklausoties sniegto informāciju, pamatojoties uz Madonas novada pašvaldības 2024. gada 29. februāra saistošo noteikumu Nr. 7 “Madonas novada pašvaldības nolikums” 48. punktu, atklāti balsojot**: PAR – 16** (Agris Lungevičs, Aigars Šķēls, Aivis Masaļskis, Andris Dombrovskis, Andris Sakne, Artūrs Čačka, Arvīds Greidiņš, Gatis Teilis, Gunārs Ikaunieks, Iveta Peilāne, Kaspars Udrass, Māris Olte, Rūdolfs Preiss, Sandra Maksimova, Valda Kļaviņa, Zigfrīds Gora), **PRET - NAV, ATTURAS - NAV**, Madonas novada pašvaldības dome **NOLEMJ**:

1. Slēgt sadarbības līgumu ar Valsts izglītības attīstības aģentūru par projekta Nr. 4.2.2.3/1/24/I/001 “Pedagogu profesionālā atbalsta sistēmas izveide” īstenošanu.
2. Madonas novada Centrālās administrācijas Juridiskajai un personāla nodaļai pēc tam, kad būs saņemts no Valsts izglītības attīstības aģentūras puses parakstīts sadarbības līgums, nodrošināt tā parakstīšanu no pašvaldības puses.
3. Madonas novada Centrālās administrācijas Izglītības pārvaldei nodrošināt līguma nosūtīšanu par Projekta īstenošanu atbildīgajām kontaktpersonām Valsts izglītības attīstības aģentūrā.

*Pielikumā: Sadarbības līguma par Eiropas Sociālā fonda Plus projekta Nr. 4.2.2.3/1/24/I/001 “Pedagogu profesionālā atbalsta sistēmas izveide” īstenošanu projekts.*

 Domes priekšsēdētājs A. Lungevičs

*G. Puķīte 64860570*